钦定古今图书集成/明伦汇编/氏族典/第601卷 > 《廖用贤尚友录》 > 夏侯湛
## 钦定古今图书集成/明伦汇编/氏族典/第601卷 > 《廖用贤尚友录》 > 夏侯湛

按《晋书夏侯湛传》：“湛字孝若，谯国谯人也。祖威，魏兖
州刺史。父庄，淮南太守。湛幼有盛才，文章宏富，善构
新词，而美容观，与潘岳友善，京都谓之连璧。少为太
尉掾，泰始中举贤良，对策中第，拜郎中，累年不调，乃
作《抵疑》以自广。后选补太子舍人，转尚书郎，出为野
王令，以恤隐为急，而缓于公。调政清务闲，优游多暇”，
乃作《昆弟诰》，居邑累年。除中书侍郎，出补南阳相。惠
帝即位，以为散骑常侍。元康初卒，年四十九。著论三
十馀篇，别为一家之言。湛族为盛门，性颇豪侈。及将
没，遗命小棺薄敛，不修封树。论者谓“湛虽生不砥砺
名节，死则俭约令终”，是深达存亡之理。